导读
天对地,雨对风。大陆对长空。山花对海树,赤日对苍穹。雷隐隐,雾蒙蒙。日下对天中。风高秋月白,雨霁晚霞红。牛女二星河左右,参商两曜斗西东。十月塞边,飒飒寒霜惊戍旅;三冬江上漫漫朔雪冷鱼翁。河对汉,绿对红。雨伯对雷公。烟楼对雪洞,月殿对天宫。云叆叇,日曈朦。腊屐对渔蓬。过天星似箭
天对地,雨对风。
大陆对长空。
山花对海树,赤日对苍穹。
雷隐隐,雾蒙蒙。
日下对天中。
风高秋月白,雨霁晚霞红。
牛女二星河左右,参商两曜斗西东。
十月塞边,飒飒寒霜惊戍旅;三冬江上漫漫朔雪冷鱼翁。
河对汉,绿对红。
雨伯对雷公。
烟楼对雪洞,月殿对天宫。
云叆叇,日曈朦。
腊屐对渔蓬。
过天星似箭,吐魂月如弓。
驿旅客逢梅子雨,池亭人挹荷花风。
茅店村前,皓月坠林鸡唱韵;板桥路上,青霜锁道马行踪。
山对海,华对嵩。
四岳对三公。
宫花对禁柳,塞雁对江龙。
清暑殿,广寒宫。
拾翠对题红。
庄周梦化蝶,吕望兆飞熊。
北牖当风停夏扇,南帘曝日省冬烘。
鹤舞楼头,玉笛弄残仙子月;凤翔台上,紫箫吹断美人风。
二冬晨对午,夏对冬。
下晌对高舂。
青春对白昼,古柏对苍松。
垂钓客,荷锄翁。
仙鹤对神龙。
凤冠珠闪烁,螭带玉玲珑。
三元及第才千顷,一品当朝禄万钟。
花萼楼前,仙李盘根调国脉;沉香亭畔,娇杨擅宠起边风。
清对淡,薄对浓。
暮鼓对晨钟。
山茶对石菊,烟锁对云封。
金菡萏,玉芙蓉。
绿绮对青锋。
早汤先宿酒,晚食继朝饔。
唐库金钱能化蝶,延津宝剑会成龙。
巫峡浪传,云雨荒唐神女庙;岱宗遥望,儿孙罗列丈人峰。
繁对简,叠对重。
意懒对心慵。
仙翁对释伴,道范对儒宗。
花灼灼,草葺葺。
浪蝶对狂蜂。
数竿君子竹,五树大夫松。
高皇灭项凭三杰,虞帝承尧殛四凶。
内苑佳人,满地风光愁不尽;边关过客,连天烟草憾无穷。
三江奇对偶,只对双。
大海对长江。
金盘对玉盏,宝烛对银釭。
朱漆槛,碧纱窗。
舞调对歌腔。
汉兴推马武,夏谏著尨逄。
四收列国群王服,三筑高城众敌降。
跨凤登台,潇洒仙姬秦月玉;斩蛇当道,英雄天子汉刘邦。
颜对貌,像对庞。
步辇对徒杠。
停针对搁竺,意懒对心降。
灯闪闪,月幢幢。
揽辔对飞艎。
柳堤驰骏马,花院吠村尨。
酒量微熏琼杳颊,香尘没印玉莲双。
诗写丹枫,韩夫幽怀流节水;泪弹斑竹,舜妃遗憾积湡江。
四支泉对石,干对枝。
吹竹对弹丝。
山亭对水榭,鹦鹉对鸬鹚。
五色笔,十香词。
泼墨对传卮。
神奇韩干画,雄浑李陵诗。
几处花街新夺锦,有人香径淡凝脂。
万里烽烟,战士边头争宝塞;一犁膏雨,农夫村外尽乘时。
俎对醢,赋对诗。
点漆对描脂。
瑶簪对珠履,剑客对琴师。
沽酒价,买山资。
国色对仙姿。
晚霞明似锦,春雨细如丝。
柳绊长堤千万树,花横野寺两三枝。
紫盖黄旗,天象预占江左地;青袍白马,童谣终应寿阳儿。
箴对赞,缶对卮。
萤炤对蚕丝。
轻裾对长袖,瑞草对灵芝。
流涕策,断肠诗。
喉舌对腰肢。
云中熊虎将,天上凤凰儿。
禹庙千年垂桔柚,尧阶三尺覆茅茨。
湘竹含烟,腰下轻纱笼玳瑁;海棠经雨,脸边清泪湿胭脂。
争对让,望对思。
野葛对山栀。
仙风对道骨,天造对人为。
专诸剑,博浪椎。
经纬对干支。
位尊民物主,德重帝王师。
望切不妨人去远,心忙无奈马行迟。
金屋闭来,赋乞茂林题柱笔;玉楼成后,记须昌谷负囊词。
五微贤对圣,是对非。
觉奥对参微。
鱼书对雁字,草舍对柴扉。
鸡晓唱,雉朝飞。
红瘦对绿肥。
举杯邀月饮,骑马踏花归。
黄盖能成赤壁捷,陈平善解白登危。
太白书堂,瀑泉垂地三千尺;孔明祀庙,老柏参天四十围。
戈对甲,幄对帏。
荡荡对巍巍。
严滩对邵圃,靖菊对夷薇。
占鸿渐,采凤飞。
虎榜对龙旗。
心中罗锦绣,口内吐珠玑。
宽宏豁达高皇量,叱咤暗哑霸主威。
灭项兴刘,狡兔尽时走狗死;连吴拒魏,貔貅屯处卧龙归。
衰对盛,密对稀。
祭服对朝衣。
鸡窗对雁塔,秋榜对春闱。
乌衣巷,燕子矶。
久别对初归。
天姿真窈窕,圣德实光辉。
蟠桃紫阙来金母,岭荔红尘进玉妃。
霸主军营,亚父丹心撞玉斗;长安酒市,谪仙狂兴换银龟。
六鱼羹对饭,柳对榆。
短袖对长裾。
鸡冠对凤尾,芍药对芙蕖。
周有若,汉相如。
玉屋对匡庐。
月明山寺远,风细水亭虚。
壮士腰间三尺剑,男儿腹内五车书。
疏影暗香,和靖孤山梅蕊放;轻阴清昼,渊明旧宅柳条舒。
吾对汝,尔对余。
选授对升除。
书籍对药柜,耒耜对耰锄。
参虽鲁,回不愚。
阀阅对阎闾。
诸侯知乘国,命妇七香车。
穿云采药闻仙犬,踏雪寻梅策蹇驴。
玉兔金乌,二气精灵为日月;洛龟河马,五行生克在图书。
欹对正,密对疏。
囊橐对苞苴。
罗浮对壶峤,水曲对山纡。
骖鹤驾,待鸾舆。
杰溺对长沮。
搏虎卞庄子,当熊冯婕妤。
南阳高土吟梁妇,西蜀才人赋子虚。
三径风光,白石黄花供杖履;五湖烟景,青山绿水在樵渔。
七虞红对白,有对无。
布谷对提壶。
毛椎对羽扇,天阙对皇都。
谢蝴蝶,郑鹧鸪。
蹈海对归湖。
花肥春雨润,竹瘦晚风疏。
麦饭豆麋终创汉,尊羹胪脍竟归吴。
琴调轻弹,杨柳月中潜去听;酒旗斜挂,杏花村里共来沽。
罗对绮,茗对蔬。
柏秀对松枯。
中元对上巳,返璧对还珠。
云梦泽,洞庭湖。
玉烛对冰壶。
苍头犀角带,绿鬓象牙梳。
松阴白鹤声相应,镜里青鸾影不孤。
竹户半开,对牖不知人在否?柴门深闭,停车还有客来无。
宾对主,婢对奴。
宝鸭对金凫。
升堂对入室,鼓瑟对投壶。
砚合璧,颂联珠。
提饔对当垆。
仰高红日尽,望远白云孤。
歆向秘书窥二酉,机云芳誉动三吴。
祖饯三杯,老去常斟花下酒;荒田五亩,归来独荷月中锄。
君对父,魏对吴。
北岳对西湖。
菜蔬对茶饭,苣笋对菖蒲。
梅花数,竹叶符。
廷议对山呼。
两都班固赋,八阵孔明图。
田庆紫荆堂下茂,王裒青柏墓前枯。
出塞中郎,羝有乳时归汉室;质秦太子,马生角日返燕都。
八齐鸾对凤,犬对鸡。
塞北对关西。
长生对益智,老幼对旅倪。
颂竹策,剪桐圭。
剥枣对蒸梨。
绵腰如弱柳,嫩手似柔荑。
狡龟能穿三穴隐,鹪鹩权借一枝栖。
角里先生,策杖垂绅扶少主;于陵仲子,辟纑织履赖贤妻。
鸣对吠,泛对栖。
燕语对莺啼。
珊瑚对玛瑙,琥珀对玻璃。
绛县老,伯州梨。
测蠡对然犀。
榆槐堪作荫,桃李自成蹊。
投巫救女西门豹,赁浣逢到百里奚。
阙里门墙,陋巷规模原不陋;隋堤基址,迷楼踪迹亦全迷。
越对赵,楚对齐。
柳岸对桃溪。
纱窗对绣户,画阁对香闺。
修月斧,上天梯。
螮蝀对虹霓。
行乐游春圃,工谀病夏畦。
李广不封空射虎,魏明得立为存麂。
按辔徐行,细柳功成劳王敬;闻声稍卧,临泾名震止儿啼。
九佳门对户,陌对街。
枝叶对根荄。
斗鸡对挥麈,凤髻对鸾钗。
登楚岫,渡秦淮。
子规对夫差。
石鼎龙头缩,银筝雁翅排。
百年诗礼延余庆,万里风云入壮怀。
能辨明伦,死矣野哉悲季路;不由径袜,生乎愚也有高柴。
冠对履,袜对鞋。
海角对天涯。
鸡人对虎旅,六市对三街。
陈俎豆,戏堆埋。
皎皎对皑皑。
贤相聚东阁,良明集小斋。
梦里山川书越绝,枕边风月记齐谐。
三径萧疏,彭泽高凤怡五柳;六朝华贵,琅琊佳气种三槐。
勤对俭,巧对乖。
水榭对山斋。
冰桃对雪藕,漏箭对更牌。
寒翠袖,贵金钗。
慷慨对诙谐。
竹径风声籁,花溪月影筛。
携囊佳句随时贮,荷锸沉酣到处埋。
江海孤踪,云浪风涛惊旅梦;乡关万里,烟峦云树切归怀。
杞对梓,桧对楷。
水泊对山崖。
舞裙对歌袖,玉陛对瑶阶。
风入袂,月盈怀。
虎兕对狼豺。
马融堂上帐,羊侃水中斋。
北面黉宫宜拾芥,东巡岱畤定燔柴。
锦缆春江,横笛洞箫通碧落;华灯夜月,遗簪堕翠遍香街。
十灰春对夏,喜对哀。
大手对长才。
风清对月朗,地阔对天开。
游阆苑,醉蓬莱。
七政对三台。
青龙壶老杖,白燕玉人钗。
香风十里望仙阁,明月一天思子台。
玉洁冰桃,王母几因求道降;连舟藜杖,真人原为读书来。
朝对暮,去对来。
庶矣对康哉。
马肝对鸡肋,杏眼对桃腮。
佳兴适,好怀开。
朔雪对春雷。
云移鳷鹊观,日晒凤凰台。
河边淑气迎芳草,林下轻风待落梅。
柳媚花明,燕语莺声浑是笑;松号柏舞,猿啼鹤唳总成哀。
忠对信,博对赅。
忖度对疑猜。
香消对烛暗,鹊喜对蛩哀。
金花报,玉镜台。
倒斝对衔怀。
岩巅横老树,石磴覆苍苔。
雪满山中高士卧,月明林下美人来。
绿柳沿堤,皆因苏子来时种;碧桃满观,尽是刘郎去后栽。
十一真莲对菊,凤对麟。
浊富对清贫。
渔庄对佛舍,松盖对花茵。
萝月叟,葛天民。
国宝对家珍。
草迎金埒马,花醉玉楼人。
巢燕三春尝唤友,塞鸿八月始来宾。
古往今来,谁见泰山曾作砺;天长地久,人传沧海几扬尘。
兄对弟,吏对民。
父子对君臣。
勾丁对甫甲,赴卯对同寅。
折桂客,簪花人。
四皓对三仁。
王乔云外鸟,郭泰雨中巾。
人交好友求三益,士有贤妻备五伦。
文教南宣,武帝平蛮开百越;义旗西指,韩侯扶汉卷三秦。
申对午,侃对訚。
阿魏对茵陈。
楚兰对湘芷,碧柳对青筠。
花馥馥,叶蓁蓁。
粉颈对朱唇。
曹公奸似鬼,尧帝智如神。
南阮才郎差北富,东邻丑女效西颦。
色艳北堂,草号忘忧忧甚事?香浓南国,花名含笑笑何人?十二文忧对喜,戚对欣。
五典对三坟。
佛经对仙语,夏耨对春耘。
烹早韭,剪春芹。
暮雨对朝云。
竹间斜白接,花下醉红裙。
掌握灵符五岳篆,腰悬宝剑七星纹。
金锁未开,上相趋听宫漏水;珠帘半卷,翻僚仰对御炉薰。
词对赋,懒对勤。
类聚对群分。
鸾箫对凤笛,带草对香芸。
燕许笔,韩柳文。
旧话对新闻。
赫赫周南仲,翮翮晋右军。
六国说成苏子贵,两京收复郭公勋。
汉阙陈书,侃侃忠言推贾谊;唐廷对策,岩岩直谏有刘贲。
言对笑,绩对勋。
鹿豕对羊羵。
星冠对月扇,把袂对书裾。
汤事葛,说兴殷。
萝月对松云。
西池青乌使,北塞黑鸦军。
文武成康为一代,魏吴蜀汉定三分。
桂苑秋宵,明月三杯邀曲客;松亭夏日,薰风一曲奏桐君。
十三元卑对长,季对昆。
永巷对长门。
山亭对水阁,旅舍对军屯。
杨子渡,谢公墩。
德重对年尊。
承乾对出震,叠坎对重坤。
志士报君思犬马,仁王养老察鸡豚。
远水平沙,有客泛舟桃叶渡;斜风细雨,何人携榼杏花村。
君对相,祖对孙。
夕照对朝曛。
兰台对桂殿,海岛对山村。